Lars Løkke Rasmussen (V), 1997-12-09:
Jeg medgiver gerne, som hr. Poul Qvist Jørgensen også har været inde på det, at det er teknisk betonet og dermed også lidt vanskeligt stof, også selv om jeg har haft fornøjelsen af at bestå et kursusfag i immaterialret på Københavns Universitet.
Jeg skal gøre det ganske kort og sige, at vi i Venstre har det principielle udgangspunkt, at ejendomsretten er ukrænkelig, og det er en notorisk kendsgerning i den tid, vi lever i, at netop immaterialretten dækker over stadig større værdier i samfundet.
Derfor er det af central betydning for os, at ophavsmanden beskyttes bedst muligt.
Det lovforslag, vi har til diskussion her i dag, har sit udgangspunkt i det databasedirektiv, der er vedtaget i EU, og det medvirker vi i Venstre naturligvis meget gerne til at implementere i dansk ret.
Jeg skal dog meddele allerede nu, at der er et par spørgsmål, vi gerne vil have belyst nærmere under udvalgsarbejdet.
Det drejer sig bl.a. om muligheden for en rettighedsoverdragelse fra den oprindelige ophavsmand til en arbejdsgiver, hvis der er tale om et fast ansættelsesforhold, sådan som vi også kender det fra de eksisterende regler på edb-området.
Det ville være en regel, som vi i Venstre som udgangspunkt gerne så indført også i spørgsmålet om digitale tjenester. Så har Socialdemokratiets ordfører allerede markeret, at den største interesse omkring lovforslaget her går på spørgsmålet om digital kopiering, og vi kan i Venstre være enige i det, der blev sagt om, at vi skal sidestille ligeværdige medier - sådan tror jeg, det blev udtrykt - eller ligeværdige værker, men det, der er det store spørgsmål og det, som vi meget gerne vil diskutere nærmere under udvalgsarbejdet, er, om man kan ligestille fotokopier, hardcopies, med digitale kopier, når situationen jo er den, at når man laver en digital kopi, så laver man ikke en kopi, men et identisk, helt værk.
De indsigelser, der har været fra Danske Dagblades Forening og Den Danske Forlæggerforening, gør et stort indtryk på os i Venstre, og jeg vil derfor ikke her i dag kunne give noget tilsagn overhovedet om, at Venstre vil medvirke til at lave aftalelicens på området for digital kopiering.
Vi er lidt bekymrede ved, om vi ikke ved at indføre en ensidig dansk aftalelicens på det her område i virkeligheden risikerer at spænde ben for udviklingen i en gryende sektor for multimedier, elektroniske bøger og online-tjenester.
Så det er bestemt en hurdle, en problemstilling, som vi vil have at udvalget skal koncentrere sig meget om under det forestående udvalgsarbejde, hvor vi altså vil møde op med en meget kritisk indstilling over for forslaget på dette punkt.
Jeg tror, jeg vil indskrænke mig til det, jeg her har sagt, og så naturligvis give et positivt tilsagn om, at vi som altid vil arbejde konstruktivt i udvalget for at fremme dette lovforslag.
Men jeg vil gerne tilkendegive, at det er svært stof, og der står mange interesser på spil.
Derfor må udvalgsarbejdet naturligvis tage den tid, det nu tager, for at vi kan komme rundt om de emner, som måske ikke påkalder sig den store interesse i den politiske debat, men det drejer sig i virkeligheden om et regelsæt, som skal regulere en millionomsætning i det danske samfund, og dér er vi altså ikke til sinds at springe på en vogn, der kører meget hurtigt.
Vi er meget optaget af at sikre de virksomheder, for hvem det her er centralt, f.eks. dagbladene, nogle ordentlige, anstændige vilkår, der sikrer, at de har retten til værdien af de værker, de har fremstillet.